L'Ajuntament de Bétera rebaixa un 95% l'impost de plusvàlua "mortis causa"
03 de agost de 2021

L'àrea d'Hisenda del Consistori beterà té clar el seu objectiu, rebaixar la pressió fiscal entre els veïns i veïnes de Bétera, i per això, ha impulsat la posada en marxa de la rebaixa del 95% de l'Impost sobre l'Increment del Valor dels Terrenys de Naturalesa Urbana, IIVTNU-Plusvàlua, una mesura nova i excepcional de la qual a partir d'ara es podran beneficiar tots aquells ciutadans que hereten un bé immoble de naturalesa urbana en el municipi.

Aquesta mesura s'ha aconseguit després de l'aprovació de la modificació de l'Ordenança Fiscal número 5 en el Ple d'Agost.

“Hem d'estar al costat dels nostres veïns i veïnes, no volem que heretar a Bétera supose un problema per a la ciutadania. Aquest equip de govern treballa per millorar Bétera, per fer la vida més fàcil a tots els que viuen ací i, encara que a vegades la burocràcia no ens deixa fer-ho tan ràpid com volguérem, continuem treballant per aconseguir-ho, és el nostre deure com a polítics al servei del poble”, ha explicat l'Alcaldessa de Bétera, Elia Verdevío.

A més la situació sanitària que vivim en l'actualitat també ha influenciat perquè l'equip de govern fera un pas al capdavant i prenguera la decisió de bonificar aquest impost que segons el regidor d'Hisenda, Manuel Pérez, “és injust perquè es penalitza a l'hereu de l'immoble, sent una adquisició imprevista i no voluntària”.

Després d'aquesta mesura assumida per l'Ajuntament de Bétera, els hereus únicament faran front a un 5% de l'impost en les transmissions “mortis causa”. “Encara que es puga renunciar a l'herència, és totalment injust que s'haja de renunciar per no poder fer front a les càrregues tributàries”, ha indicat Elia Verdevío.

Aquesta millora fiscal suposa un gran esforç per a les arques municipals de l'Ajuntament on la recaptació del IIVTNU per transmissions “mortis causa” representa aproximadament 440.274,70€ anuals, que aplicant una bonificació del 95% suposaria una reducció anual aproximada de 418.260,97€.

Sens dubte, aquest benefici tributari suposa una ferma aposta per rebaixar la pressió fiscal en la població que, tal com indica Manuel Pérez, “és l'avantsala per a promoure noves bonificacions perquè aquest avanç en matèria tributària es tradueix en una ajuda extra per a la reactivació de l'economia local i la dinamització de la mateixa en el nostre municipi”.